Berri txarrak | El Diario Vasco\nIÑIGO LAMARCA ITURBE Sábado, 7 octubre 2017, 10:12\nDuela gutxi Alemanian egin diren hauteskundeetan asko nabarmendu da eskuin muturra Parlamentu federalera sartu dela (Estatu federatu edo landerretako parlamentu askotan bazuen ordezkaritza). Azpimarragarria izan da hirugarren indarra bilakatu dela, botoen %12,6rekin. Bi alderdi handiek, CDU-CSUk eta SPDk (elkarren artean gobernu-koalizioan zeudelarik) behera egin dute. Emaitza oso ona lortu du, halaber, alderi liberalak (FDPk), %10,7, eta gainerako bi partidu txikik ez dituzte emaitza txarrak lortu: Ezkerrak %9,2 eta Berdeek %8,9. Sozialdemokratek (%20,5) oposizioan egongo direla iragarri dute. Hori horrela, badirudi Angela Merkelek (CDU-CSUk %33 lortu du), liberalekin eta berdeekin egingo duela gobernu koalizioa. 'Jamaika koalizioa' deitzen diote horri, hiru partidu horien banderen koloreengatik, alegia beltza, horia eta berdea (Schleswig-Holstein estatu federatuko gobernua horren araberakoa da). Deigarria da non lortu dituen ultraeskuinak (AfDk) emaitza onenak: Ekialdean. Are deigarriagoa da datu hori zeren eta AfDren programaren ardatz nagusienetakoa etorkinen eta errefuxiatuen aurkako jarrera xenofoboa izanik, ekialdeko estatuetan oso baxua baita haien portzentajea. Nire ustez, honako arrazoi hauetan aurkitu beharko genuke eskuin muturraren hazkundea: ekialdearen eta mendebaldearen artean dagoen desberdintasun itzela; bestetik, ekialdeko populazioarengan ziurgabetasuna, beldurra eta Ongizate Estatuaren murrizketak askoz handiagoak dira. Elementu hauek agertu zi-tzaizkigun jada Brexitaren edo Trumpen atzean. Oso kezkagarria den beste datu bat hauxe da: AfDk emaitza hobeak lortu ditu gazteengan zaharrengan baino: %15, 25-34 urte bitartekoan artean; %7, 70 urte baino gehiago dituztenen artean.\nNolanahi ere, Europar Batasunaren proiektu politikoarentzat txarrak izan dira Alemaniako emaitzak, baina ez ultraeskuinaren hazkundeagatik (edo ez nagusiki horregatik), baizik eta honako bi arrazoiengatik. Gobernua osatzeko negoziaketek luze egingo dute ziurrenik, baina 'Jamaika' koalizioa gauzatzen bada, baliteke Finantza ministroa FDP alderdi liberalaren burua den Christian Lindner izatea. Gaztea (38 urte) eta guapoa den politiko hau ez da batere europeista, eta ez du inondik inora EB (edo Eurogunea) indartu nahi. Are gehiago, Europako Banku Zentralak egun indarrean duen laguntza-programa bertan behera utzi nahi du. Aldi berean, Macron frantziarrak Eurogunea sendotzeko egin dituen proposamenen aurka dago zeharo. Aipatutako faktorea baino erabakigarriagoa izan daiteke, dena den, CSU bavariar sozialkristauen jarrera. CSU eta Merkelen CDU batera aritzen dira beti Alemanian, baina CSU partidu subiranoa da eta Bavarian agintzen ari da etengabe II. Mundu Gerra eta gero. Azken hauteskundeetan behera egin dute eta CSUko burua (eta aldi berean Bavariako lehen ministroa) den Horst Seehofer urduri jarri da. Ziurtzat eman daiteke CSUk gogor presionatuko duela Merkelek zenbait politika alda ditzan (etorkin-errefuxiatuei buruzkoak baina baita Europar Batasunaren gainekoak).\nEstonian garrantzi handiko gailurra egin dute arestian EBko buruzagiek (nora Rajoy ez zen joan Katalunian sortu den egoeragatik. Hori dela eta, esan beharra dago nahiz eta EBk ez duen parte hartuko auzi horretan, Espainiako gobernuaren irudia -eta horrekin batera Europan eragiteko gaitasuna- txikituta geratu direla). Bertan Macron fran-tziar presidenteak bere proiektua azaldu zuen. Eurogunean Parlamentu bat, Finan-tza ministro bat eta Aurrekontu potente bat sortu nahi ditu. Hitz politak jaso zituen. Itxuraz, buruzagi gehienek bat egin zuten proiektuarekin. Baina Alemaniako hauteskunde emaitzen ostean, baliteke proiektu horrek porrot egitea Seehoferrek eta Lindnerrek Merkelen gobernu berriari jarriko dizkioten baldintzengatik.\nBeste faktore batzuk ere nabarmendu beharko genituzke. Erresuma Batuan gero eta gehiago dira Brexit “light” baten aldekoak. Alderdi Laboristaren kongresua horren alde agertu da eta Alderdi Kontserbadorearen zati inportante bat ere bai (May lehen ministroa barne, bere hasierako jarrera gogorra dezente aldatu duelarik). Esango nuke arazo asko gainditu eta gero Norvegiak EBrekin duen harreman eredua izango dela Brexita gauzatzeko erabiliko dena. Hori, paradoxikoki, freno inportantea izango litzateke EB politikoki indartzeko, zenbait akordio (segurtasunarekin zerikusia dutenak, nagusiki) EBtik kanpo dagoen estatu batekin adostu beharko liratekeelako. Bestetik, Italian 5 Izar Mugimenduak irabazi ditzake datozen hauteskundeak, programa euroeszeptiko batekin. Beste freno bat. Eta beste hau ere. Austrian hauteskundeak izango dira hil honen 15ean: ultraeskuinak %30eko apoioa du inkestetan, baina baliteke Kurz kontserbadore gaztea (31 urte) izatea hurrengo gobernuburua, programa nazionalista eta protekzionista batekin.\nLa furia de las imágenes Contra las cuerdas


Eraso berria, indefentsioa agerian ostera ere – Sarean\nEraso berria, indefentsioa agerian ostera ere\nBy Jabi Zabala | 2003/10/18\nBerriro ere euskalgintzako jendeak atxilotuak, berriro ere kultur parkeak gizon armatuz beteta, gure duintasuna zafratua, hizkuntza kriminalizatua. Euskaldunon eta euskararen indefentsioa agerian geratu da, berriro ere, zortzi hilabeteren ostean orduan bezain ahulak garela gogoratzera etorri dira txapelokerrak, orduan bezain indartsu sentitzen direla Espainian inor erasoen bidegabekeriaz ohartzen ez delako.\nParkearen udagoien kolorea berde olibaz tindatua, bota hotsak erredakzioen pasiloetan. Berriro ere torturaren itzala, hainbat herritarrengatik kezka, otsailetik hona bildu ditugun indarrak eta gure herrian zabaldu den kontzientzia eurentzat garrantzitsua ez dela esatera etorri dira euren epaile eta poliziak, boterea euren esku dagoela. Egin ditzakegu manifestazioak protesta egiteko, herriari hitza emateko planak egin ditzakegu, baina boterea eurek daukatela eta euskaldunok babes efektiborik ez dugula esatera etorri dira berriro. Eta nahi dutelarik etorriko direla berriro.\n← Anje Duhalde, Errobiaren bidetik Bitakoren iraultza (I) →


Lau lagun aurkeztu dira orain arte aldi baterako kirol begirale izateko. — Oñatiko udala\nLau lagun aurkeztu dira orain arte aldi baterako kirol begirale izateko.\nUda kanpainako eskaintzari aurre egiteko udalak hainbat kirol monitore kontratatuko ditu. Izen emate epea bihar amaitzen da.\nAsmoa, mini-tenis, tenis, squash, badminton, eskupilota, jolasak, eskalada, mendiko bizikleta, patinaje, xakea eta multiabentura gidatzeko begiraleak kontratatzea da. Uda kanpainan beste jarduera batzuk ere eskaintzen dira baina horiek, egun kiroldegian dauden monitoreek bideratuko dituzte.\nZer nolako kirola den kontutan hartuta hartuta, zerbitzua orokor edo espezifiko moduan berezitu dira. Eskalada, mendiko bizikleta eta patinajea kirol zerbitzu espezifikoen atalean jaso dira eta halakoetan begirale gisa aritzeko, esperientzia izatea eskatzen da. Baina orokorrean, udalak aldi baterako beteko dituen kirol begirale lanpostu hauetara aurkeztu ahal izateko, 18 urte beteta izatea, kirolarekin erlazionatutako formakuntza akademikoa izatea eta euskaraz ondo berba egitea eskatzen da.\nUdalak bere aldetik, ekainaren 30etik uztailaren 28ra arteko lan kontratua eskaintzen du. Eta hilabeteko tarte horretan bete beharreko lanaldia, udalak ezartzen duen zerbitzuaren araberakoa izango da, beti ere, datorren astean egingo den behin betiko izen ematean jaso den eskaeraren arabera.\nLau dira orain arte esan bezala, Uda kanpainan kirol begirale gisa lan egiteko eskaera aurkeztu dutenak. Baina gehiago izatea espero da, horretarako epea bihar eguerdiko ordu bietan amaitzen baita. Eskaerak, udal bulegoetan presentatu behar dira.\nIzena ematerakoan, eskaera orriarekin batera nortasun agiriaren kopia, eskatzen diren tituluen fotokopia, eskaeran aipatzen diren meritu guztien egiaztagiriak eta izatekotan, euskara menperatze mailari dagokion titulazioa aurkeztu behar dira.\nUda kanpainan parte hartzeko behin behineko izen ematea amaituta, behin betikoa egiteko datorren astean bakoitzak kiroldegira zein egun eta ordutan joan behar duen zehazten duten zerrendak, arratsaldean zehar jarriko dira Zubikoako iragarki taulan.


Doako tresnak - Hazia\nDoako tresnakLaura Moya2019-04-02T09:08:30+00:00\nZer deritzozu zure egoeraren DOAKO DIAGNOSTIKO bat egiten baldin badugu?\nOSASUN SAILEKO IKUSKAPEN bat eragozpenik gabe gaindituko bazenuke jakin nahi duzu?\nZure enpresan, arazoak sahiesteko eta elikagaien segurtasuna bermatzeko lagunduko dizuen DOAKO tresna deskargarriak eskeintzen dizuegu.\nErabili itzazuz nahi duzun bezain guzti eta ez galdu gure berriak!\nInformazio kartela: alergenoak\nZure produktuen alergenoen informazioa eskuragarri duzula adierazi zure bezeroei.\nAutoebaluazio galdera-sorta: Manipulazio Praktika Onak\nZure enpresan egunero egiten dituzuen ekintzak gaur eguneko araudiarekin bat datozten eta hauek hobetzen lagundu zaitzakegun ebaluatu.\nAutoebaluazio galdekizuna: Alergenoen identifikazioa eta kudeaketa\nZure plater edo produktuetan aurkitzen diren alergenoak era zuzenean identifikatu badituzu, alergenoen adierazpena fidagarria den eta gurutzatutako kutsadura sahiesteko dituzun neurriak eraginkorrak badira aztertu.


Karlos IV.a Espainiakoa Portici-n, Napoli, jaio zen 1748an eta Erroman hil 1819an. Espainiako erregea (1788 - 1808), Karlos III.aren semea. Bere lehengusina Maria Luisa Parmakoarekin ezkondu zen (1765).\nIraultza frantziarraren ondorengo Konbentzio-gerran porrot egin zuen; Basileako bakea sinatu behar izan zuen (1795) eta horren bidez, Santo Domingo irlako zati handi bat galdu zuen. Trukean Gipuzkoako Errepublika frantziarrengandik eskuratu eta foruak suntsitzen saiatu zen. 1797an Frantziarekin aliantza-ituna sinatzeak Inperio Britaniarraren aurkako gerrari hasiera eman zion. Espainiak Trinidad eta Luisiana galdu zituen Frantziaren mesedetan (1800). San Vicente eta Trafalgar-ko (Nelsonen aurka) itsas batailak galdu egin zituen (1805). Bien bitartean, 1804an, Bizkaiko jaurerrian itsasportua eraikitzearen truke bizkaitarrek soldadutza egitea onartu zen Gernikako Batzarrean, baina herritarren haserreak Zamakolada piztu zuen Bizkaian.\n1807an Espainia eta Frantziaren arteko Fontainebleau-ko ituna sinatu zen eta Godoy buru zela Portugalgo inbasioa erabaki zuten. Aitzaki horrekin Napoleonek Iruñea eta Bartzelona hartu zituen. Aranjuezeko matxinadaren ondoren, Godoy-k dimisio eman eta erbesteratu behar izan zuen. Azkenean, bere seme Fernando VII.aren alde abdikatzera behartu zuten (1808) eta Napoleon I.aren babesa onartu zuen. Napoleonek, Fernando VII.aren aldetik koroa jaso ondoren, bere anaia Jose Bonaparte, Espainiako errege izendatu zuen.\nLoturak: >Agirre, Domingo Adrian; >Gardoki Arrikibar, Francisco Antonio; Nikolas Garro;


“Film In San Sebastian” lehiaketaren II. edizioa | Nontzeberri\nHasiera/IKUS-ENTZUN/“Film In San Sebastian” lehiaketaren II. edizioa\n“Film In San Sebastian” lehiaketaren II. edizioa\nDonostiako sustapenak Film In San Sebastian film laburren lehiaketa antolatu du Donostiako Fantasiazko eta Beldurrezko Zinemaren Astearen harira. Gipuzkoako hiriburuko espazioak, lan laburren plato bilakatzea du helburu egitasmoak, eta lanak bidaltzeko epea abuztuaren 4ra bitarte izango da zabalik.\nIaz jarri zuten martxan Film In San Sebastian film laburren lehiaketa. Lehen edizio hartan Mikel Yarzaren Donostia Through Mirror lana saritua izan zen. Ikusleen saria, aldiz, Surfing The Street lanak jaso zuen.\nAurtengoan, baina, Donostiako Fantasiazko eta Beldurrezko Zinemaren Astearen 25. urteurrena izango da, eta hori dela eta, lehiaketaren gaia birplanteatuko da. Hala, parte hartzaileek hiria fantasiazko eta beldurrezko ideietarako plato moduan hartu, eta gehienez ere hiru minutuko iraupena izango duten lanak osatu beharko dituzte.\nLanak bidaltzeko epea abuztuaren 4an amaituko da.\nBideoak ikusgai jarriko dituzte Donostia Film Commissionen atarian, eta ikusleek gustukoenaren alde bozkatu ahal izango dute aurrerago. Lan guztiak, halaber, urriaren amaieran egingo duten Fantasiazko eta Beldurrezko Zinema Astean proiektatuko dituzte.


AGENDA21 BEURKO BHI: 1.HIRUHILEKO JARDUERAK 16-17\n1.HIRUHILEKO JARDUERAK 16-17\nGabonetako jostailuen bilketari amaiera ematea\nAbenduak 21 eta 22\n3.DBHkoak Repsol Fundazioaren ENERGIAREN mundua...ba al zenekien? jardueran\n4.DBHko Kultura Zientifikokoak Repsol Fundazioaren ENERGIAREN mundua...Ba al zenekien? jarduera zabalduz 1.zikloan\nOrtua udazkeneko atsedenaldian neguari harrera emateko prest\nBeurko Txikin Gabonetarako apaingarriak ipintzea kontsumo arduratsua bultzatzeko\nDibertsifikazio taldekoek parte hartu zuten Serantes Natur Eskolak antolaturiko tailerretan\nIngurumen tailer hauetan hainbat ekintzen bidez(sua eginez, babeslekuak eraikiz, altzariak eratuz, sokekin korapiloak lotuz, labe bat eginez, zura landuz,..) antzinako bizimodua aztertu dute ikasleek.\nJardueraren helburu espezifikoak hauek izan dira:\n-Gure arbasoen bizimodua esperimentatzea.\n-Basoek ematen dituzten baliabideak agerian uztea.\n-Basoak zaintzearen garrantziaz jabetzea.\nAintzinako Ingurumen Tailerrak:lurzoruko labea egiteko lehenengo pausoa\nAintzineko ingurumen tailerretarako beharreko materialak ekartzea\nSerantes natur Eskolako bloga: HEMEN\nIRAESeko 2.Lana: Palma olioa erabiltzearen ondorio larriak\n1.Fasea: ZEIN PRUDUKTUTAN DAGOEN PALMA OLIOA\n2.FASEA:PALMA OLIOAREN ERAGINA OSASUNEAN, INGURUGIROAN ETA EKONOMIAN\n3.FASEA: KONPROMISOA ETA DIFUSIO IRAESeko sarean\nKlikatu HEMEN gure ekarpena ikusteko IRAES sareko blogean.\nRETO erakundekoak institutuan hainbat materialen bila berrerabili ala birziklatzeko\nAbenduaren lehengo hamabostaldian\n2.DBHko Laborategi Teknikak arloko ikasleek Azterkosta ur-laginketarako analisiak egin dituzte laborategian\nLan Jarduerari Aplikatutako Zientziak arloko ikasleak Azterkosta ur-laginketarako irteera Muskizeko hondartzara\n4.DBHko F-K-koak euri azidoa eta berotegi efektuaren eragileak aztertuz\nGabonetako jostailuen bilketa kanpainari hasiera ematea\nKartelak Gabonetako jostailuen bilketa kanpaina zabaltzeko\nBizkaiko Elikagaien Bankurako bilketa nagusia\nElikagai Bankuaren Bizkaiko Bilketa Nagusia, azaroaren 25-26an izan da.\nBolondresak behar izan dutenez institutuko Agenda21eko lau ikasleek izena eman zuten kanpainan parte hartzeko. Hona hemen Lutxanako supermekatuan ateratako argazkiak:\nHelburua, elikagaien xahubiderekin amaitzea izan da eta pobrezia egoeran daudenei, laguntza ematea.\nGiltzarrik zuzendutako Flashmob-a egiteaz gain, gaur, Beurkon bertan ekintza xumea antolatzea proposatu da: zerbait morea/lila eramatea, eta, eskuan, - EZ da EZETZ – mezua idaztea. Horrekin bat, Beurko Txikiko patioan Puntu More itzela osatu dugu goizeko 11 etan. Ekintza xumea honekin Barakaldoko gazteriak arazo sozial honen inguruan duen jarrerari buruz asko dio.\nBeste aldetik, Txoko berdeetan eta ikasgeletan informazioa zabaldu da ikasleek jakiteko zergatik ekimen hau azaroaren 25ean hain zuzen ospatzen den.\nBeste aktibitateen artean, eguneko 1.orduan ikasleek, gaurko gaiarekin lotuta, galdetegi bat bete dute adieraziz zein egoeretan txarto sentitu diren.\nEraikuntza handiko lehioetan eguneko mezua aldarrikatu da.\nInstitutuko landaredia eta laborategia ere morez jantzi dira.\nEta arratsaldean Flash mob-a Herriko Plazan.\nAnder Martínez ikaslearen berriak USAtik\n"Hemen negua ailegatu da! Elurra ez da desagertuko hainbat ilabetetan eta temperatureak ez dira positiboak izango. Zekulako elurtea izan gunuen ostiralean eta klaseak lehenago amaitu ziren. Hainbat argaki bidaltzen dizkizut!\nIngurumenarekin zuzenki harrenik duten ekintza askorik ez daude inguru honetan, gainera orein ehiza hasi da eta orein hil pila ikusten dira inguruan...\nOrdea, boluntariotza pila egiteko aukera izan dut. Pasaden astean Nagusien Egoitzarako mantak egin genituen! Gainera, Elizako projektu eder batean parte hartu dut. "Operation Christmas Child" du izena eta ailegatu nintzenetik oinetako kutxak bildu ditugu eta komunitateko jendeak bete dituzte jostiluekin, eskola materialarekin, xaboiarekin, arraparekin ate ohialekin Afrikako umeek ere Gabonetako opariak jasotzeko aukera izan dezaten. Gure helburua, 200 kutxa biltzea zen, eta 216 lortu genituen!! Seguraski pixka bat gehiago jakin nahi baduzu projektuari buruz, Melody Henry-ren Facebooken aurkituko duzue, nire "Amaren" orria da.\nAmaitzeko, gaur bazkariak prestatuko ditugu (soja, arroza, espezaik eta barazki sikuak) Sierra Leonako ahurrentzat!\nOstegunenanThanksgiving(Día de acción de Gracias) izango da eta familia osoa bilduko da ospatzeko! Zoragarria izango da!!"\nGorontziak guztientzako. Ander.\nAzaroak 21 eta 22\nEmakumeenganako Indarkeriaren Aurkako Nazioarteko egunerako Flash Mob-a prestatzeko entsegu orokorrak institutuan\nAzaroak 25, Emakumeenganako indarkeriaren kontrako Nazioarteko Eguna “ospatzen” da, eta Barakaldoko Udal, elkarte ezberdin eta institututik hainbat ekintza eramango dira aurrera. Horietako bat, Giltzarrik zuzendutako Flashmob-a izango da. Ekitaldia, Bide Onera plazan burutuko da Azaroak 25, arratsaldeko 18:00etan. Horren helburua ez da soilik dantza egitea, Emakumeen Kontrako Indarkeriari EZ esatea baizik. Altu eta ozen gainera.\nAESLEME erakundekoak 1.batxilergoan\nAzaroaren 2tik 17ra\nIBAIALDE erakusketa institutuan\nIRAES21 sarean 1.Lan proposamena jaso genuen.\nLan honi erantzuna emateko bildu ziren institutuko IRAES ordezkariak. Hona hemen eskaturikoa leloa.\nIRAES sarearen blogera heltzeko klikeatu HEMEN.\n4.DBHko Kultura Zientifikoa eta Lan Jarduerari Aplikaturiko Zientziak arloetako ikasleak Galindoko araztegira\nGalindoko Hondakin Uren Araztegia (HUA), Sestaon, Bilbo-Bizkaia Ur Partzuergoak duen saneamendu lan nagusia da.\n2012 urte hasieran ur Partzuergoa bertoko 1.200 fruta-arbola, zuhaixkak eta belardia landatzen hasi zen. Hondakin Uren Araztegian Estazioan, honen paisaia hobetzeko proiektuaren barruan.\nAzaroaren 2tik 6ra\nIkasleak Bilboko Zientzia Astean\nBatxilergoko 1.A taldekoak Barakaldoko Zientzia, Teknologia eta Berrikuntzaren Astea\nBarakaldoko Udalak Kultura, Hezkuntza, Euskara, Gazteria eta Droga-mendekotasunen Prebentzio Arloaren bitartez Zientzia, Teknologia eta Berrikuntzaren Astea antolatuko du azaroaren 2tik 6ra bitartean.\nEkimen honek xede du zientzia, teknologia eta berrikuntzaren kultura herritarrei ezagutaraztea, bokazio zientifiko eta teknologiko berriak sustatzen lagunduz. Horretarako, haibat ekimen antolatuko dira Clara Campoamor Kultur Etxean eta ikasleentzako hitzaldi-tailerrak eskainiko ditu.\nBiologia eta Kultura Zientifikoa arloetako irakasleekin 1.A batxilergoko ikasleek parte hartu zuten urriaren 3an Lorategi Botanikoan antolaturiko ekintza batean Barakaldo Aste Zientifikoa hau izan delarik.\nPapera birziklatzeko eta berrerabiltzeko kutxak Beurko Txikiko ikasgeletan\nBeurko BHIko ortuko uztan kalabazak ere\nGaur nahiko zabalduta dago Halloween gaueko festa ospatzen da. Adituek esaten dute Halloween euskal festa zela. Euskal Herrian ere ospakizunak egiten ziren Santu Guztien Egunaren bezperan, eta XX. mende arte berezko ohitura zen kuiak, patatak, erremolatxak edo arbiak hustu eta kandelak jartzea, baserrietan bildu eta gaztaina erreak jatea edo umeak eskean ibiltzea.\nHona hemen institutuko kalabazen uztaren lagin bat, gehiago zeunden eta.\nDakizuenez ohitura hau Estatu Batuetan oso zabalduta dago. Ander Martínez ikaslea momentu honetar hor dago 1.batxilergoa egiten eta ondoko argazkiak bidali ditu.\nAntza denez, gaupasa eman zuten kalabazen bila. Jarraian zulatu zituzten Bera harrituta dago ospakizun honekin, leku guztietatik jendetza mozorratuta eta etxebizitzak, gabonak izango balira bezala, guztiz apainduta daude eta.\nBilboko Zientzia Asteari buruzko informazioa 1.DBHOkoen eskutik\nZientzia Astea azaroaren 2tik 6ra bitartean egingo da Bilboko Bizkaía Aretoan.\nEgoitz honetan, erakustokiak egongo dira eta ikastetxeetara ibilbide pedagogikoak antolatu dira. Ibilbide horietan, standetako adituek gidatutako esperimentuak, jolasak, erakustaldiak eta abar garatuko dira euskaraz eta gaztelaniaz, modu erraz, entretenigarri eta ulergarrian, ikasleak zientzia eta teknologia ezparruetara hurbiltzeko asmoz.\nInformazioaren berri emateko institutuan 1.batxilergoko ikasleek harte dute eta ikausgai dago ikasgeletako kortxoetan.\nInformazio zabalagoa izateko, ekimenaren webgunean:\nGlorr Erakundekoak arroparen bila etortzea\nIngurumen Taldeko bilera 1.zikloan\nAESLEME Erakundeko partaide baten hitzaldia\nErakunde honen lanen artean ondokoa garatzen dute, informazioa ematea kalte medularrak sortzen dituzten istripuak ekiditzeko. Aktibitate honetan 1.batxilergoko ikasleek parte hartu dute.\nInformazio gehiago: http://www.aesleme.es/\nUrriaren 17tik 27ra\nGlorr Erakunderako erabilitako arropa eta oinetakoen bilketaren zabalkundea\nUrriaren 14tik 16ra\nFosminer Mineralen eta Fosilen Azoka BECen\nBildumazale, merkatari, ikertzaile eta irakasleen arteko erakusketa ezaguna delako, baina, batik bat, ideia nagusia da txikienen artean jakin-mina piztea, modu didaktikoan zibilizazioen sorrera uler dezaten.\nFosminer-ek Atapuerca Fundazioaren partaidetza izango du, eta suaren eta bere zaintzaren, historiaurreko margolaritzaren eta zizelkatze litikoaren inguruko tailerrak emango dituzte.\nInstitutuko sarrera eta ikasgeletako kortxo guztietan ikusgai egon da erakusketa honen berri ikasleek parte har dezaten.\nHona hemen 1.zikloko ikasleak Fosminer erakusketan.\n4.DBHko Biologiako ikasleak Urdaibai Bird Centerrean Arrano Arrantzalearen programan\nArrano arrantzalea Ingurumen hezkuntzako programa Urdaibai Biosfera Erreserban garatzen ari den espezie hau berreskuratzeko programaren garapenarekin lotuta dago. Programa horrek Euskal gizarteko eskola eremutik familiaren eremura ezagumena eta sentsibilizazioa sortu nahi du espezie honen berreskurapena bultzatzeko eta bere bizilekuaren garrantzia indarrean jartzeko.\nAZTERKOSTA kanpainarako irteera tematikoa Deban\nAG21 talde arduradun, edo Aztertu programa gertutik ezagutu nahi duenari zuzenduta dago aktibitate hau. Plangintza da mareetako zabalgunea eta bertako biodibertsitatea ezagutzea Debako kostaldean zehar ibilbide bat egiñez.\nIrailaren 30etik urriaren 2ra arte\nIrakaslegoari ekimen honi buruzko informazioa helarazi zaie.\nProduktu ekologikoetako eta kontsumo arduratsuaren azoka garrantzitsuena, aurten 200 erakustegi baino gehiago izango dira.\nInstitutuaren landaredian udazkeneko aztarnak\nIrailaren 21etik 28ra arte\nProiektuaren koordinatzaileak gela guztietatik pasatu dira proiektuaren ardatzak azalduz ikasleek parte hartzen animatzeko asmoz.\nAurreko ikasturtearen lanen laburpena azaldu ondoren harpidetza-orria eman zien ikasleei.\nGuztira 1.zikloan 32 partaide egongo dira aurten.\nBarakaldoko Eskola AG21 I.koordinazio bilera\nProiektuan hainbat fase daude eta lehenengoa Antolamendua eta planifikazioa denez Barakaldoko koordintazileak biltzen dira hilabetero garatzeko aktibitateak eratu eta konpartitu ahal izateko.\nPlangintza honetarako ezinbestekoa da Ingurugelako aholkulariaraen laguntza izatea.\nIngurumen egutegiak banatzea 1.zikloan\nBeotibar Recycling enpresakoak institutuan\nJakin nahi baduzue enpresan zein nolako prozesuak egiten dituzten gure institutuan ekoiztu den erabilitako paperarekin edota liburuekin klikeatu HEMEN.\nIngurumen egutegiak banatzea 2.zikloan eta batxilergoan\n16-17 ikasturteko gaia\nPublicado por AG21BEURKO en 3:56\n2.Lana: Palma olioa erabiltzearen ondorio larriei ...


Kantzea, Errotik Behar Dugun Gauza Da\n1983ko apirilaren 24a\nBeñat Axeari, URRIA musika taldekoari elkarrizketa\n«URRIA»Ko Beñat Axeari-Rekin\nBide herriak, bide oso pertsonalak, hilatzen eta lantzen ari zaizkigu URRIA taldekoak. Azken denbora honetan gutxi entzunak ditugun Beñat Axeari eta bere adiskideak. ("Aspaldian gutxi intzunak ditugu" esatea ere nahiko gutxi esatea bada, pntxadiskos mamoiak jabe egin zaizkigun Herri honetan).\nBeñat Axearirekin egon gara, beraz, egia esan elkarrizketa bat egiten baino kantugintzaren gora beherak aztertzen, eta azken aldi honetan egiten duten espektakulu mota herriaren grabaketa bat entzuten. Eta eztabaidatzen. Hemen argitaratzen dugunarekin, ziur gaude, irakurleak ez du URRIA taldeak egiten duen masikaren usainik hartuko. Kantaldiren batera joan besterik ez du.\nARGIA.– Zu . "Urria" taldearen partaidea zara. Aurreko diskoan zenuten konposizio berdina al duzue gaur egun?\nBEIRAT AXEARI.– Ez, ez, aldatu da. Hiru kasutan mantentzen da, Baionakoak hirurok: taldeko neska, Christine Martineau bibolina jotzen duena; Pascal Gaigue kitarrak jotzen dituena; eta hirurok. Hiru horiek eta beste hiruk osatzen dugu "Urria", taldea eta denetara konposizio hori gure bidearen ispilu on bat da, duela urtebete elkarrekin gaudelarik elkarrekin topo egin bait dugu kantaldietan musika jotzen. Baina beste hiru horiek ez dira Baionakoak. Saxojolea, Michel Doneda Toulousekoa da, Frantziako elemendu interesgarrienetako bat; perkusiojolea Libournen da; eta kontrabaxujolea ere Toulousetik gertu bizi da. Orain arte beste estilo batzutan ibili dira baina orain elkarrekin goaz.\nA.–Egiten duzuen musika zuek burututakoa al da?\nB.A.– "Urria"ren barnean asko gara konposatzen dugunak, musika egiten dugunak. Pascal dago, eta gero neroni ere. Bestela, Michel Doneda ere hor dago, kontrabaxujolea, eta egia esan materiala ez zaigu falta. Gaur egun eszena gainetik eskaintzen duguna Pascalek eta biok egindakoa da, baina Michel-en gai pilo bat estreinatzeko asmoa dugu.\nA.– Zure eboluzio pertsonalean zein pausu nabarmenduko zenituzke hil ala biziko erreferentzia gisa?\nB.A.–Guretzat haustura inportante bat izan zen klerikalismoarekiko haustura. Haustura alderdi guztietatik begiratuta. Klerikalismoa pentsamolde baten esentzia bezala, edozeinek hitzegin dezake modu klerikal batez, eta era berean egon daiteke ezaugarri klerikala duen diskurtso politiko bat. Gu hasi ginenean politikakeriaren presio bat zegoen artearen gain, ez bakarrik musikaren gain. eta oso gauza panfletarioak esan beharra zegoen. Eta sentimenduaren dimentsioa, gorputzaren ahalmen kreatiboa desarroilatzea zaila zen muga horretatik pasatuz. Musika urjentzia pertsonal moduko zerbait zen halere, ez zerbait derrigorrez egin beharra, eta horrek ekarri zuen modu didaktikoekin puskatu behar izatea, apurtu behar izatea. Horrela eman genitnen geure musika konposatzeko eta inprobisazioa integratzeko lehen urratsak.\nA.– Zuen lehenbiziko diskoa linea klerikalistaren barnean al legoke?\nB.A.– Ez, bien artekoa da nire ustez. Esate baterako, LPa hasten duen kantuaren hitzak oso didaktikoak dira. Baina badira kantu batzu -Agustín Zamorarenak edo- poesiarentzat joateko desioa agertzen dutenak.\nA. Oinarrizko galdera hat egingo ni ueke zergatik kantatzen duzue? Izan ere diskoa entzunda sortzen den lehen galdera horixe da eta.\nB.A.– Beharrezkoa deiako. Guretzat urjentziazkoa da era horretara gure sentimenduak adieraztea.\nBehar hori gero sartzen da ofizioa edo zeu zauden marko sozio-politikoaren barnean, baina oinarrian kantatzea errotik behar duzun gauza da. Hasi ginenean hori ez zen hain nabarmena, gerora deskubritu dugu piskanaka piskanaka geure baitara joanez. Hasera batetan ez zen horrela, oso desberdina zen.\nA.- Baina publikoa ere hor dago eta?\nB.A.– Jakina, hori ere fundamentala da. Guk ez dugu geuretzat bakarrik jotzen. Gure musikaren funtsean ekintza kolektibo baten asmoa dago, eta pentsatzen dugu publikoarekiko komunikazio hori badugula. Pentsatzen dugu komunikazio hori adierazi daitekeela. ez betiere akordio orokor baten bidez baina bai eztabaida baten bidez.\nA.–Dena dela zuen musika entzunda garbi dago zuen musikak ez duela jende askorekin konektatzen esan nahi bait da ez dagoela zuen musika bezalako askorik...\nB.A. Bai, hori problema da, baina gure experientziatik abaituta gurea ez da inkomunikazioaren experientzia, komunikazioarena baizik. Noski, beste batzurekin ezin ulertzea ere badago. Garbi azaltzen da konfiikto bat dela, eta nik uste dut maila jakin batetan gure lur honetan ez dagoela kultura sortzerik hausturarik burutu gabe, aurrerapausu bat eman gabe nolabait. Gero ere, gure komunikazioaren edukiak entzute jarrera bat eskatzen du, entzute jarrera aktibo bat. Ez gauza baten jasotze soila. Erlazio berri batzu sortu nahi ditugu publikoarekin, eta hori ez dago sekula aldez aurretik irabazia, hori guk irabazi behar dugu. Espektakuluaren magiaren bitartez lortu beharra dago hori. Gaur eguneko kondizioetan hori ez da lehen mementuan irabazten, kontran dauden gauza asko bait daude: produktuaren konsumatzeko betiko erlazioak. irratitatik entzuten dena, e.a. Hori dena badakigu, baina ez dugu gure desioan amore ematen. Eta ez dago gaizki, e? Ez dugu kontrako experientziarik jaso.\nA. Zein erreferentzietatik abiatu zarete zuen musika mota hori aukeratzeko?\nB.A. -"Urria"ren erreferentziak askotxo dira. Hasteko Euskal Herriko musika tradizional batzuren oihartzuna dago. Nire barruan ditudan Zuberoako doinuak heti ere kantatzen segitzen dut. Baina badira beste eragin musikal batzu ere. Europako bat bateko musikaren ildotik datozenak eta hemen guztiz ezezagunak direnak.\nA.– Zuek herriki egindako kantaldiaren grabaketa entzun ondoren badirudi zuen musika askoz egokiagoa dela zuzenean emateko disko baten bitartez baino...\nB.A.– Hor garbi dago gure produktu hori ez dugula horrelaxe grabatu nahi diskoan. Kontzertuak bere erritmoa eta emateko modu berezia dauka, eta grabatzeko garaian gauza oso modu desberdin batez planteiatzen duzu.\nA.– Zein inguruneran mugitzen da hobeto zuen musika, urbanoan ala ruralean? Badirudi urbanora hobe egokitzen dela...\nB.A.– Ni gizaki konplexu bat naiz, nik baditut mendi aldeko erroak baina Baionako herrialde urbanoan bizi naiz. Eta ni bezalako jendea ni bizi naizen lekuan topatuko dut, Baionan etabar; baina herri ttipietako eskualdeak ere ikutu ditugu, eta bertan eman izan ditugu kantaldiak. Asko eta asko oso positiboak izan dira, hau da, horrelako musika entzuteko ohitura ez zeukan jendeak oso gustora entzuten zuen eta komunikazio handi bat sortzen zen. Gero ere, noski, eztabaidak izan ziren Ipar Euskadin jendearen artean batzuk esanez hau ez zela euskalduna, besteak baietz... baina desberdintasuna ez zen rurala eta urbanoaren artean, pertsonalak baizik.\nA.– Lehen, garai hatetan, astoz garrantzi handiagoa ematen zitzaien gai sozial edo politikoei–nolabait esateko-. Gaur egun, berriz, asto, gauza indibidualagoetaz aritzeko joera dagoela. Zuk nola ikusten duzu aldaketa hori?\nB.A.– Oso gai zailak dira modu egoki batetan tratatzeko. Ez duzu nahi era didaktiko edo panfletario baten bidez erabili nahi, eta horregatik oso zailak dira. Urte askotan lan egina naiz ola batetan, eta garai batetan saiatu nintzen peoi gisa pasatako urte haiek kontatzen baina idaztea gauza zaila da eta egin nituen textuak ez zitzaizkidan gustatu. Orduan, momentuz utzi egin nuen gai hura. Apur bat gehiago heldu arte behintzat. Sentitzen bait nuen idatzitako hura ez zela errealitatea. Gai hauek oso inportanteak dira niretzat, baina oso zaila da hitzegin nahi duzunaz nahi duzunean hitzegin ahal izatea.\nA.–Beraz, non gelditzen da gizartearekiko kompromezua?\nB.A.–Guk kantari edo musikalari bezala badugu konpromezu bat gertatzen denarekin, eta horren adierazgarri gisa kantaldiak ematen ditugu okasio zehatz batzutan edota borrokan ari den jendeari laguntza emateko. Konpromezu pertsonal serio bat da, hau da, erabakitzen dugunean "han kantatuko dugu", horra hor gure babesa, mugimendu sozialari ematen diogun babesa.\nA.– Nola ematen da zure baitan artistaren kontzeptua? Hau da, zein planteiamentutik abiatzen zara zure ofizioa ulertzeko?\nB.A.– Hasteko, guk gure lana utzi genuen baieztatu ahal izateko sorkuntzazko lanetatik bizi tzeko ahalmena, gure lurraren kondizioetan artista bezala bizi ahal izatea erreibindikatu. Izan ere, pentsatzen genuen oso positiboa zela praktika horretatik bizi daitekeela, musikalari bezala, beharrezkoa zela. Bestela, espontaneismoaren sublimazio osoa gertatzen zen, artearen ukazioa. Eta artea aipatzen dudanean ez dut esan nahi guante zuriko artea, herri artea baizik. Baina herri artea ez da hartu behar espontaneis moaren aldetik, jendearen bizimodura eta pentsamoldera egokitzen zarelako, zeren modu horretaz onartua izango zara baina ez duzu kondiziorik sortuko gauzak aurrera joan daitezen.\nHor kontraesan bat dago eta horretan bizi gara. Hau da, pentsatzen genuen derrigorrezkoa zela artista bezala bizitzea, geure arteaz, eta planteiatu ahal izatea "ez gara igeltseroak, musikalariak gara". Eta deitzen gaituen jendearekin lan kontratu bat nahi dugu. Hori da planteiatu beharreko erlazioa. Baina bestaldetik ez dugu hori egiten mundutik kanpo dauden musikalariak bezala, herriarekin batera dagoen artista baten papera bete nahi dugu (eta hori, bistan da, ez dago aldez aurretik irabazita). Eta nahiz eta harririk ez erabili langileak garela. Garbi dago hori eginez arriskua dagoela herriarengandik urruntzeko eta hori da erori behar ez den zuloa.


Sarritan galdetu zidan zer iraganean bizi izan zitekeen. Berriztapen historikoa aukera hori ematen dizu. Historian zehar berriro sortzearen aldeko apustua historian egonezina egonezina eta pazientzia iraunkor bat eskatzen du ostatu ezohikoekin eta jantzi barregarekin. Garai hartan bidaiatzea oso laburra da, ordea, historiari buruz ikasteko modu hobea ez da lehen aldiz errealitate gisa bizitzea baino.\nZer da Reenactor bat?\nErrebentzaileek historia birsortzen dute, pertsona baten itxura, ekintzak eta bizitza denboran zehar.\nNork egin dezaket Reenactor bat?\nBerriztapenarekin interesa duen edonor errealitatea bihur daiteke. Haurrek normalean parte hartu dezakete, nahiz eta gehienak talde berriek gutxieneko adina (12 edo 13 ohikoa den), haurrentzat arriskutsuagoak diren roletan baimendu ahal izateko, hala nola guduan. Berrikuntza gehien dituzten erakundeek ere ez dute 16 urtetik beherako seme-alabak armarik izango. Errenazimenduko rol aktibo bat aukeratzen baduzu, osasuntsu egon beharko duzu, jarduera fisikoa eta errealitate beraren ezaugarri diren eguneroko erosotasunik eza. Errekuperatzaile gehienak bizimodu guztietatik egunerokoak dira, adinaren arabera, 16 urte bitarteko biztanleen artean.\nZer gertatuko da berrantolatzeko?\nHainbat errehabilitazio larriak, baina dibertigarriak dira. Jende gehienak bere rolak serioski hartzen ditu eta harrotasunez adierazten du historia ahalik eta zehatzena izateko.\nZenbaitek "benetakotasuna" hartzen dute muturreko batean, baina talde gehienek interesgarria duten edonork ongietorria ematen diote.\nBerrantolaketa konpromisoa behar du, ordea, bai denbora eta bai baliabideetan. Ugalketa arropa hainbat ehun dolar, eta erreproduzitzeko epea fusilak $ 1000 baino askoz ere kostatu daiteke. Errealitatea, "bizitzeko historia" deitu bezala, iraganean aurkitutako baldintza beretan bizi nahi du.\nArroz desegokiak eta elikagai izugarriak, eguraldi txarrak eta ohe baten aitzakia eskasa dutela esan dezakegu. Hard-core reenactors bizitza modernoaren erosotasun guztiak desegiteko, deodorant batetik eskumuturrak modernoak. Berriztapena ere denbora hartzen du, baina urtean 2-3 orduko gertaera izan daiteke urtean behin edo bitan, hiru eguneko asteburuko kanpamentu erdi baterako.\nNola hasi berrantolatzeko\nSeguruenik pentsatu duzue fun bezala soinuak berrantolatzen direla, baina ziur ez duzu denbora, dirua eta jakintza falta direla eta. Ez utzi gelditu! Errenazimenduko talde gehienak jende berriei oso atseginak ematen zaizkie eta sokak erakutsiko dizkizute eta are gehiago jantzi ahal izango dituzu zure kit propioa eskuratu arte. Bestela esanda, probatu dezakezu eta ikusi nola nahi duzun.\nHorrela ulertzen ari zaren zerbait ulertzen baduzu, hona hemen errealitate bihurtzeko oinarriak:\nAukeratu Denbora eta Kokapen bat\nZer historiako garaiena interesatzen zaizu? Gerra zehatz batean parte hartu zuten arbasoek zuten? Antzinako Erroman, Erdi Aroko moda edo Kolonial Amerikan , eta Salem Witch Trials-en pasioa duzu ?\nAurkitu berpizkundearen taldea\nDenbora eta lekua oro har elkarrekin lanean ari dira, beraz, denbora-epea biltzen ari zaren bitartean, oro har, kontuan hartuko duzu kokapena.\nJende gehienak hasiera-hasieratik nahiko gertu funtzionatzen duen erretiro talde bat aukeratzen du, gutxienez eguneko unitatean.\nMundu osoko erreferente-taldeak eta gizarteak aurki daitezke, AEBetan, Erresuma Batuan, Alemanian, Suedian, Kanadan eta Austrian bereziki aktibo dauden arren. Egiaztatu zure tokiko egunkari edo erretiroa Webguneak zure inguruko gertaera berrien zerrendak zerrendatzeko. Berregituratze gertakari handienek kanpoko lekuetan egiten dute, beraz udaberrian udazkenean oso aktiboak dira talde horietako gehienak. Parte hartutako talde batzuek parte hartu nahi dute, hala nola, berpizkundearen inguruko gertaerak eta parte hartzea, haien erreberentzia-fokua eta jarduerak ezagutzeko.\nAukeratu pertsona bat\nBerpizkundea batean, pertsona bat aukeratzen duzun pertsonaia eta eginkizuna da. Pertsonaia batzuetan inpresio gisa aipatzen da.\nZure berpizkundearen eszenatokiaren arabera, hau da zure denbora intereseko garaian bizi izan zitekeen benetako banako edo fikziozkoa izan daiteke. Pentsatu norberaren bizitza errealean zaudela edo ezkutuka nahi duzun pertsona, eta zure interes-denboran zehar bizi den pertsona bat itzultzeko. Erreaktore gehienek soldaduak aukeratu behar izaten dituzte, baina erreakzio militarraren taldean ere badira beste pertsonaiak, hala nola emazteak, kanpalekuak, zirujauak, jostailuak eta sutlers (merkatariak). Aukeratutako pertsonek zure iritzia eman beharko lukete.\nIker ezazu zure pertsona\nDenbora eta karaktere bat aukeratu ondoren, jantzi eta jaten duten moduari buruz hitz egin behar duzu, hitz egiteko era, kultur sinesmenak eta elkarrekintza sozialak. Murgil zaitez denboraldian, eremuarekin zerikusia duten liburu eta iturri nagusiak irakurtzerakoan eta erretratatzeko aukeratu duzun pertsona motaren arabera.\nMuntatu zure kit\nErreaktoreek euren jantziak eta ekipamenduak aipatzen dituzte kit gisa. Larruzko trapper, soldadu edo Erdi Aroko printzesa bat aukeratu duzun ala ez, zure kitarako aukeratutako arropa eta osagarriak hau zure pertsonaarekin bat etorri behar duzu. Gerra Iraultzailearen garaian nekazari pobre bat erretratatzen ari bazara, ez ezazu bere finantza-ezaugarritik ateratzen den fusil fusil bat erosi. Hartu denbora zure pertsonaia eta epea guztiz ikertzeko - non zure pertsona bizi, bere adina, bere okupazioa, eta bere egoera soziala kontuan hartuta, benetako edo egokiak izan daitezkeen elementuak erosi aurretik.\nDenbora izanez gero, zure arropa edo elementu batzuk zeure burua egitean dibertigarria izan daiteke, iraganean bezala.\nBerpizkundeko talde gehienek arropa gehigarria, uniformeak, mozorroak eta jantzigunak prestatzeko prest daude. Gizarte horri atxikitzen bazaio, zure pertsona probatzeko aukera izango duzu kit propioa erosteko edozein konpromisorik egin aurretik.\nFrantziako Erregistro Zibila\n5 Zure Roots aurkitzea Lehen urratsak\nNola zure frantses aurpegia ikertu\nEllis Island Immigrazio Zentroa\nNola hartu adopzioa Familia Zuhaitzean\nTexas v. Johnson: 1989ko Auzitegi Gorenaren Erabakia\nIkasketa mota tipikoa 6. maila\nNola pintatzen den Art Gallery bat hurbiltzea\nTop "Get Your Heart-Pumping" Football Endurance Drills\nZergatik jende gehiago ur gazia ur gezatzen zitzaion\nEstupa - Budismoaren Arkitektura Sakratuaren Arkeologia\nZen Koanera sarrera\n2 Dozen hitzak gaztelaniazko nahasketak eta nola erabili zuzenki\nKAMINSKI - Izenaren esanahia eta jatorria\nGolfeko ikastaroak Bentgrass\nSanta Margaret Mary Alacoque-ren otoitza\nHerculesen 12 lanei buruz\nZure advent koroaren bedeinkapena zazpi urrats sinpleetan\nNola elkartu 'parler' (hitz egin) frantsesez


2dVino – 2d1\n“2d-vino”, edo “Ardo2d”, 2012ko Urriaren 5, 6 eta 7an izandako arte eta mahats-bilketa jardunaldi batzuk izan dira. Jardunaldiok, 2d1 proiektu artistikoaren eta Lezako DiVino ardotegiaren elkarlanetik sortu dira.\nHiru egunotan hainbat artelan sortu ditugu mahats-bilketaren eta ardoaren inguruan: mahastietan koadroak, 6 upategirentzat 90 etiketa, zuzeneko emanaldiak… Guztia Lezan, lagun artean eta aparteko giro umoretsuan.\nArdoa edateko da, bizitza bizitzeko. Bien artean artea.\nArgia oskorrian eguzkira bezala, geu ere itzuli gara urte bukaerarekin Arabar Errioxako ardo eta arte itsasora. Joan den urtean bezala, aurten ere sei upategiri sortu dizkiegu sei bilduma esklusibo. Bauza, Berganzo, Frias, Idiakez, Pomal eta Vallobera. Ardoa sentitu eta lantzeko sei munduri sei expresio bide.


PPT - BIODIBERTSITATEA PowerPoint Presentation - ID:5130190\n<iframe src="https://www.slideserve.com/embed/5130190" width="600" height="485" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nBIODIBERTSITATEA - PowerPoint PPT Presentation\nBIODIBERTSITATEA. BIODIBERTSITATEA: Ekosistema bateko espezie-kopuruari eta bere aniztasun erlatiboari buruzko kontzeptua da. 1992an Río de Janeiroko Konferentzian kontzeptuak honako alderdiak barneratu zituen: Espezie-dibertsitatea : espezie kopurua\nPowerPoint Slideshow about 'BIODIBERTSITATEA' - lajos\nBIODIBERTSITATEA: Ekosistema bateko espezie-kopuruari eta bere aniztasun erlatiboari buruzko kontzeptua da.\n1992an Río de Janeiroko Konferentzian kontzeptuak honako alderdiak barneratu zituen:\nEspezie-dibertsitatea: espezie kopurua\nDibertsitate genetikoa: Espezie baten populazioak duen alelo aniztasuna\nEkosistema dibertsitatea: Ekosistema aniztasuna eta beren barneko eta beren arteko harremanen aniztasuna\nBIODIBERTSITATEA EBOLUZIOAREN ONDORIOA DA ETA ALDI BEREAN, HAUTESPEN NATURALARAKO OINARRIA DA\n1. BIODIBERTSITATEAREN KONTZEPTUA\n2. BIODIBERTSITATE GENETIKOA bere aniztasun erlatiboari buruzko kontzeptua da.\nPopulazio edo espezie batek duen geneen aldakortasunaren adierazlea da.\nAldakortasuna hau espeziaren aleek alelo konbinazio desberdinak izatearen ondorioa da, zenbat eta alelo gehiago izan populazioan orduan eta biodibertsitate genetiko handiagoa izango da.\nOrohar, zenbat eta aldakortasun handiagoa izan, orduan eta biziraupenerako aukera handiagoak ditu espezieak.\n3. ALDAKORTASUN GENETIKOAREKIN LOTURIKO FAKTOREAK bere aniztasun erlatiboari buruzko kontzeptua da.\nMUTAZIOAK: Genotipoako aldaketak alelo berriak sortzea eragin dezake. Adibidez gizakietan:\nBegien kolore urdina\n2) MIGRAZIOAK: Migrazioen ondorioz, espezie baten populazioen arteko gene fluxua eman daiteke.\n3) UGALKETA SEXUALA: aldakortasuna bultzatzen du.\nInformazio berria sortzen ez duen arren, gene konbinazio berriak eragiten ditu.\nGametoak eratzean: meiosiko elkargurutzaketak eta kromosoma errekonbinanteen banaketaren ondorioz\nErnalkuntzan: gene konbinazio berriko gametoak elkartzean\n4) POPULAZIOAREN TAMAINA eta JITO GENIKOA: Zenbat eta populazio txikiagoa izan orduan eta dibertsitate genetiko txikiagoa izan ohi da.\n3. ALDAKORTASUN GENETIKOAREKIN LOTURIKO FAKTOREAK bere aniztasun erlatiboari buruzko kontzeptua da.: populazioaren tamaina eta jito genikoa\nJITO GENIKOA: Populazio txiki batean ematen den geneen maiztasunaren aldaketa handia, halabeharrezko gertaera baten ondorioz. Zenbaitetan, alelo multzo bat edo alelo mota bat erabat galdu daiteke.\nJito genikoaren kasu berezia POPULAZIOAREN “BOTILA-LEPOA” izenekoa da.\nHasierako populazioan alelo urdinen eta horien maiztasuna antzekoa da\nKatastrofe batek populazioa oso maila handian txikitzen du\nIraun duen populazioak gene maiztasun desberdina erakusten du\nPopulazio berriak alelo urdin gehiago ditu horiak baino\nGizakiok eragindakoa: Iparraldeko itsas-elefantea (Mirounga angustirostris): XIX. Mendearen bukaeran gehiegizko ehizaren ondorioz soilik 20 ale gelditu ziren; ondoren babes-neurriak hartu ziren eta gaur egun 30.000 ale daude, baina, espezieak iraungitze arriskuan egoteari utzi al dio?\nNaturalak: Gepardoak (Acinonyx jubatus) jasandakoa pleistozenoko glaziazioetan gepardo mota gehienak iraungi ziren baldintza berrietan ezin izan zutelako moldatu. Gepardo haietatik soilik argalenek, azkarrenek eta txikienek jarraitu zuten aurrera, beren aitzindariekiko ezaugarri “arraroak” zituztenak hain zuzen. Gaur egun espezie hau ugaztunen artean aldakortasun genetiko txikienetarikoa dutenen artean dago, horrenbesteraino heltzen da, ze beren artean oso erraz kutxatzen dira gaixotasun desberdinekin eta organoren bat txertatzen zaienean ia ez duten errefusarik erakusten. Gepardoaren egoera genetiko kaxkarrari gehitu behar zaio jasan duen ehiza-presioa eta bere bizitokiaren txikitzea nekazaritzaren garapenarengatik.\n5) UGALKETA SELEKTIBOA: Ugalketarako ezaugarri batzuk aukeratzen direnez, jatorrizko dibertsitate altu batetik abiatuz ondorengoek aldakortasun txikiagoa dute.\n4. ESPEZIEEN BIODIBERTSITATEA bere aniztasun erlatiboari buruzko kontzeptua da.\n5. ZERGATIK DA GARRANTZITSUA DIBERTSITATEA? bere aniztasun erlatiboari buruzko kontzeptua da.\nIRAKURRI ONDOKO ORRIKO TESTUA ETA LABURTU ZURE KOADERNOAN DIBERTSITATEAREN GARRANTZIA ADIERAZTEN DUTEN HAINBAT ARRAZOI\n7.IRAUNGITZE ALDIAK bere aniztasun erlatiboari buruzko kontzeptua da.\nLurraren historian zehar biodibertsitateak goruntz egin du orohar, tartean suntsipen aldiak izan badira ere.\n5 suntsipen-aldi nagusi bereizten dira kanbrikotik hona\nUne honetan espezieen suntsipen erritmoa horren handia da ezen 6. suntsipen masiboaz hitz egiten da eta pentsatzen da gizakiok eragindakoa dela neurri handi batean\n6.BIODIBERTSITATEAREN MEHATXUAK bere aniztasun erlatiboari buruzko kontzeptua da.\nPlanetan 10 milioi espezie inguru omen daude. Guk oraindik, asko eta asko ez ditugu ezagutzen. Urtero 13000 espezie berri inguru aurkitzen dira. Adibidez, itsas hondoan bizi diren % 0,0001 baino ez daudela ikertuta uste du UNESCO erakundeak. Hala ere, gizakiaren eraginez gaur egun ezagutzen den espezieen desagertze-abiadura “naturala” baino 1.000 aldiz azkarragoa dela pentsatzen da. Neurri egokiak hartzen ez badira, hurrengo 30 urteetan espezieen % 5-20 inguru iraungitzeko arriskua dagoela kalkulatzen da\n8 mehatxu nagusienak:


Kubako brigadaren 2. kronika: CDRak ezagutzen | Askapena\nKubako brigadaren 2. kronika: CDRak ezagutzen\nAL, 07/10/2017 - 11:26 — admin\nGaurkoan, GALFISAko ikertzaile batek gaur egungo sistema politikoaren premisak azaldu dizkigu. Sistema politikoa azaltzen hasi aurretik nabarmendu beharra dago mendebaldeko gizartean demokrazia zentzu liberal batean ulertzen dela.\n1959. urtean ezarrita zegoen diktadura militarra akabatu zen, 1940ko Konstituzioa aldarrikatuz. Honen ezaugarri nagusiak jendartearen parte hartze politikoa handitzea eta demokrazia “Justizia Sozial” bezala ulertzea izan zen. Hau lortu ahal izateko Iraultzak antikapitalismoa eta askapen nazionala uztartu behar zituen. 60ko hamarkadan parte hartzea eta pluralitatea nagusitu ziren, baina blokeoaren eraginez politikak erradikalizatuz joan ziren, batasuna eta homogenitatea bilatuz. Estatua herriaren sinonimo bezala ulertuz eta beste estatu sozialistekin harreman komertzialak indartuz joan ziren, iraultzaren gorenaldia eman zelarik.\n1991an Bloke sozialistaren erorketarekin “Periodo Especial” deituriko garaia hasi zen, Kubak bizi izan duen egoerarik latzenetarikoa. Gaur egun oraindik blokeo aurreko garaian izan zuen ongizate egoerara heltzea, nekez lortzen ari da.\nBertako errealitatea ondo ezagutzeko, arratsaldean “Consejo Popular de Colon” izeneko auzora hurbildu gara. Bertan GALFISA proiektuaren bidelagun gisa aritzen da. Colon Zentro Habanako kontseilu txikiena da, eta gainpopulazioa zein zailtasun sozioekonomikoak dituen gunea izanik, kontseiluaren lan karga handituz doa.\nPrebentzio taldea osatzen duten taldeekin elkartu gara bertan. Bildutako taldeak auzo guztietan ordezkaritza du eta prebentziorako lan hauek lokaletik nazionalera zabaltzen dituzte. Eragile hauen antolatzeko era, diziplinartekoa eta gertukoa da, familiek dituzten problematikak aztertuz eta landuz. Talde hauek guztiak prebentzio lanetan dihardute, kontseiluaren bizi kalitatea hobetzeko helburuarekin.\nColoneko CDRan (Comité de la Defensa de Revolución) ere egon ginen eta bertan iraultzareiko dagoen konpromisoa eta komandante izandako Fidelekiko zegoen maitasuna transmititu ziguten, brigadako kide guztiak hunkituz. Helarazi ziguten indarra eta borrokarako grina izugarria izan zen.\nBrigadako esperientziekin jarraituz, jabetza eta honen kudeaketaren inguruan dauden forma anitzak erakutsi dizkigute. Iraultzaren hasieratik nekazal kooperatibak sortu izan dira eta figura juridiko desberdinak hauen izaera erregulatzeko.\n2011tik Aurrera Kubako Alderdi Komunistaren 6. Kongresua burutu zen, orduz geroztik sektore pribatuaren hedapena eman da. Estatu Sozialistak bi enpresa eredu zituen ordura arte, hain zuzen ere, Estatu sozialistaren enpresa berritua eta nekazarien kooperatibak. Enpresen egoera juridiko hau murritza zela ikusirik, koopreratiba berrien sorrerarako bidea irekitzen da, alde batetik, ordura arte estatuaren jabegotzapean zeudenak “inducidas” eta borondatezkoak zirenak “voluntarias”.\nGALFISAk kooperatiba hauei jarraipen lana egiten die kooperatiben lanketa barneratu eta ikasketa prozesu hori elkarrekin egin dezaten. “Herri Hezkuntza” metodologia bezala erabiliz teoria praktikara eramatea da helburu.\nGure brigada aurrera doa eta Kubako hainbat erreferenterekin biltzeko aukera izan dugu. Georgina Alfonso, Filosofia Institutuko zuzendari eta GALFISAko kideak, Feminismoari buruzko hitzaldia eman digu. Hasteko, azaldu zigun nola GALFISAk eraldatze prozesu ezberdinen jarraipena egiten duen, “Educación Popular”aren metodología erabiliz, beti ere prozesu hauek oinarri feminista baten ikuspuntutik.\nInstitutuan hainbat ikerketa egiten dira; hauetako bat emakumeen aurkako indarkeria izan zen. Ikerketa hau testigantza desberdinetan zentratu zen, kubatar emakumeek sufritzen zituzten indarkeria mota desberdinak ezagutzeko. Blokeoa zela indarkeria honen sorburu nagusia ondorioztatu zen. Horrela, ordura arte Instituzio eta Estatuek egindako salaketa izatetik herri kubatarrak egindako lehenengo salaketa izatera pasatu zen.\nBukatzeko, aipatzea, Kuban ez dagoela feminista aitortzen den mugimendurik esan digu, baina antolatuta daude emakume taldeek praktika feministak aurrera eramaten dituztela.\nAsteburuan Silvioren kontzertua ikusi eta hondartzan erlaxatu onodren, brigadako bigarren asteari eman diogu hasiera. Martin Luther King zentrora joateko aukera izan dugu. Bertan, gaur egungo Latino Amerikako egoera soziopolitikoa eta “Educacón Popular”ean oinarritutako hainbat esperientzia azaldu dizkigute.\n“Educación Popular” hau herriaren parte hartzea, antolaketa eta borroka oinarri dituen metodologia bat da. Bertan parte hartzen dutenek hainbat praktika partekatu eta aztertzen dituzte. Ondoren, baliabide (liburuak, bideoak…) desberdinen bidez sakontze teorikoa gauzatzeko eta haien praktika eraldatzeko. Metodologia honek helburu pedagogiko eta politikoa du eta indibiduotik kolektibotasunera doan prozesua da. Honetarako, taldeak hainbat arau eta erantzukizun hartzen ditu, besteak beste, bozeramaileak aldatzen joatea eta guztiek parte hartzea. Prozesuari amaiera emateko, talde ebaluazioa egiten da.\nHitzaldiaren bigarren zatian, aipatu dugunez, Latinoamerikako egoera soziopolitikoaren kokapena egin digu. Orokorrean, sistema politikoen porrota agerikoa da: politikaren judizializazioa, eskuma eta ezkerraren proiektu politiko eza, buruzagitza falta, estatuen militarizazioa eta horrek sortzen duen inpunitateak, besteak beste, herrien ezinegona eta babes falta sortu du, herri mugimenduen gainbehera bat suposatuz.\nEgoera zaila dirudien arren Latinoamerikan oraindik ere herri boterean oinarritzen diren hainbat esperientzia eraldatzaile (sistema kooperatibistak Uruguayn, berreskuratutako lantegiak Argentinan..) ematen ari dira. Eta gezurra badirudi ere Trumpek herriak batu eta indar antiinperialista indartu du. Feminismoa ere oso indartsu dagoen mugimendua dela esan digute, kontinente osoan antzeko diskurtsoak defendatuz. Esperantzaz beteta amaitzen ditugu egun hauek, kritikoa den herri honek helburuak argi baititu.


Antzerkia: "Esperpentos con chispa y fuego" (Ikasten) - etakitto.eus\nAntzerkia: “Esperpentos con chispa y fuego” (Ikasten)\n2019-10-16 @ 20:30 – 21:30\nIkasten-eko La Novena antzerki taldearen ikuskizunaren helburua ez da traszendentzia, mezua edo azalkeria, ondo pasatzea baizik. Bertan formak barneratu daitezke, ikasi egin daiteke, ezkutuan dauden gaitasunak deskubritu daitezke. Modu horretan, aktoreek bideak aurkituko dituzte muntaia desberdinetan parte hartzeko. Kontuan izan behar da amateurrak direla.\nIkuskizunak lau istorio guztiz desberdinak ditu. ‘Esperpentos con chispa y fuego’ izenburupean, egoera komiko ugari biltzen ditu. Groteskoak dira oso eta, beraz, barreak eta dibertimenduak modu naturalean egiten dute bat. Umorea, estilo bateratzaiea izateaz gain, komunikazio- eramailea ere bada.\n« Kontzertua: Cielito musika banda “Barrea bizitzarako baliabide bezala” tailerra »


Gordailuak beste dibisa batzuetan kontratatzea | Consumer\nGordailuak beste dibisa batzuetan kontratatzea\nFunts bat dolarretan edo libera esterlinetan harpidetzea oso errentagarria izan daiteke, nahiz eta kanbio-tasaren aldeko aldaketak eta gordailuaren interesak baldintzatzen duten.\nIrudia: stephen hyun\nEspainiako inbertitzaileek dagoeneko kontrata ditzakete gordailuak beste dibisa batzuetan. Inbertsore kontserbadoreen profiletarako erabiltzen dira, baina ez daude arriskuetatik salbuetsita, burtsa-eragiketek nabarmen handitzen baitituzte. Izan ere, interes-tasaren aldaketaz gain, truke-tasaren aldaketa ere kontuan hartu behar da, eta horrek galerak eragin ditzake, eta lortutako errentagarritasuna ez da inbertitutako kapitala xurgatzeko gai. Merkatuak, ordea, arrisku horietatik babesteko mekanismoak eskaintzen ditu; izan ere, aldi berean kontrata daiteke “kanbio-asegurua”, eragiketa amaitzean dibisaren truke-tasa bermatzen duena. Segurtasun handiagoa ematen du, baina, ordainetan, errentagarritasun txikiagoa.\nDibisa-gordailuak ez daude arriskutik salbuetsita, eta truke-tasaren aldaketak galerak eragin ditzake\nHorrelako gordailuen errentagarritasunari dagokionez, ondo bereizitako bi kontzeptuk zehazten dute: truke-tasaren aldeko aldaketak eta gordailuaren berezko interesak. Tanga mota horrek eskaintzen duen errentagarritasuna, printzipioz, tradizionalena baino handixeagoa da (%5 edo %6 inguru), baina dena dibisak nazioarteko merkatuetan duen bilakaeraren mende dago erabat. Nolabait, gordailu baldintzatuaren antzekoa da, haren errentagarritasuna ere merkatuetan lortzen duen bilakaeraren araberakoa baita.\nBanku eta aurrezki kutxek estrategia desberdinak garatu dituzte gordailu horiek dibisetan egin eta erakargarri bihurtzeko. Bezeroaren neurrira edo epe jakin batzuetan kontrata daitezke. La Caixak, adibidez, “AEBko dolarretako Depósito Creciente” berria du, 3 edo 5 urteko eperako. Epe horretan, gero eta interes handiagoa egongo da, eta bosgarren urtearen amaieran %5,90* (%3,90 + %2ko prima) izatera irits daiteke. Kontratatzeko gutxieneko zenbatekoa 1.000 dolarrekoa da.\nbbk-k bere “Depósito Index”-en jaulkipen berri bat kaleratu du, euro/dolar erreferentzia duena, bere errentagarritasuna bi dibisen arteko truke-tasaren bilakaerarekin lotzen duena. Antzeko ezaugarriak dituzten beste gordailu batzuekin duen alde nagusia da inbertsioaren %100 bermatzen duela, eta %18tik 37 hilabetera bitarteko gehienezko errentagarritasuna eskaintzen duela, euroak dibisa estatubatuarrarekiko duen kanbio-tasaren arabera. Hau da, bezeroak %7ko errentagarritasuna jasoko du dolarra lehen urtearen amaieran euroaren aurrean errebalorizatzen bada, eta gordailua bertan behera utziko da. Bestela, bigarren urteko bilakaera konparatzen da berriro. Era berean, errentagarritasuna %13ra igo da, eta %18ra hirugarren ekitaldian, eta errentagarritasuna lortzean bertan behera geratu da. Jaulkipena agortu arte kontrata daiteke, 500 eurotik gora.\nInteres-tasa eta epe jakin baterako (hilabete bat, bi, hiru, sei hilabete… bi urte arte) kontratatzen den dibisetako (dolarra edo libera) epe finkorako ezarpen baten bidez, Bankinter-ek ere parte hartzen du merkatu horretan. Gutxieneko zenbatekoa eragiketa egiten den dibisaren araberakoa da, 71,10 dolarrekoa eta 5.000 libera esterlinakoa. Ez du komisiorik, eta kitapenaren kostua aldatu egiten da eskaera egiten den unean merkatuan dauden interes-tasen egoeraren arabera. Bezeroak gordailuan kontratatuta dituenak baino merkeagoak badira, kitatzeak ez dio inolako kosturik ekarriko, baina hitzartutakoak baino handiagoak badira, jasotako zenbatekoa zigortu egingo da, gordailuaren interes-tasaren eta merkatuan indarrean dagoen interes-tasaren arteko aldearen arabera.\nCitibank-ek ere aukera ematen die bezeroei modalitate hori kontratatzeko,% 10eko errentagarritasuna duen hilabeteko gordailu batekin. Ondoren, kontu korronte bat kontrata daiteke, dolarretan, urteko tasa baliokidearen %4 ordaintzen duena (UTB). Bai gordailua bai kontua AEBetako dibisan harpidetu dira, eta, epemugan, bankuak dolarretan itzultzen du inbertsioa.\nEpeak eta kostuak\nDibisa-gordailu bat kontratatzerakoan, garrantzitsua da kontuan hartzea zenbat denbora egon behar duten beren aurrezkiek gordailuan, moneta nazionaleko eragiketek izan behar duten denbora bera. Epe jakin batean kontrata daitezke, erakunde batzuek eskaintzen dutenaren antzera, edo neurrira, finantza-erakunde gehienek ematen dituztenen antzera, hau da, 1, 2, 3 edo 9 hilabeterako eta bi urte arte. Epea errentagarritasunean ere islatzen da, ezin bestela izan; izan ere, hilabete bateko libretan egindako gordailu batek %5,37ko interes nominala eskaintzen du (%5,50eko UTBa); epea hiru hilabetera luzatzen bada, berriz, %5,65eko interesa izango luke (%5,77ko UTBa).\nKontratazioaren kostuei eta gastuei dagokienez, ohiko gordailuetan bezala, aldez aurretik kitatzeagatik komisio bat ordaindu beharko da. Bestalde, eta normalean erabiltzaileak ez dituenez eragiketa egin behar duen dibisak, dibisa aldatzeko batzorde bat izango du, eragiketaren printzipalaren gainean sorraraziko dena.\ndibisak dolar errentagarritasun gordailu kanbio-tasa


Babesaren plazera — Gaztezulo\nBabesaren plazera https://www.gaztezulo.eus/albisteak/babesaren-plazera https://www.gaztezulo.eus/@@site-logo/logoa.png\nK.A. 1350 – K.A. 1000\nTutankamon faraoiaren hilobian agertu zen munduko kondoirik zaharrena, kondoi egipziarra bezala ezaguna dena. Oihalezko zorroa zen, eta ikerlariek dioetenez, krokodrilo kakarekin igurtzen zuten kaka horren gaitasun espermizida dela-eta.\nK.A. 100 – K.O. 200\nFrantziako Combarelles kobazuloetan topatu zituzten Europako lehen kondoien arrastoak, paretetan egindako margoetan. Ikerketen arabera, animaliekin egindako lehenak dira: arrainen igeri-maskuriekin eta ardien maskuriekin egiten zituzten, espermaren isurketa gordetzeko zakil babes zorroak.\nAndrazkoen falopio tronpei izena eman zien Gabrielle Fallopius mediku italiarra da kondoi garaikidearen aitzindaria. Zakilean jartzeko lihozko zorroa asmatu zuen sifilisetik kutsatzea ekiditeko asmoarekin. Bere idatzien arabera, 1100 gizonezkok frogatu zuten eta ez zen bat bera ere kutsatu.\nLondresen bizi zen Charles II. erregeak txortarako zuen zaletasunaren ondorioz aitortu nahi ez zituen makina bat seme-alaba izan zituen. Horregatik, gorteko medikuari laguntza eskatu zion, eta Condom doktoreak condus deitu zutena asmatu zuen; latinez ‘ontzi’ esan nahi du.\nHaurdunaldia ekiditeko erabiltzen zen kondoia, eta Estatua zein Eliza erabilera horren kontra zeuden. Garaiko literaturan aurki daitezke animalien maskuriekin egindako zorroak agertzen diren errelatoak. Gainera, kondoien iragarkiak egin ziren estreinakoz.\nJaponian bi kondoi mota erabiltzen hasi ziren. Batetik, Kawagata edo Kyotai izenekoa, larru finarekin egindakoa, eta bestetik, Kabutogata izenekoa, marfilez edo dortoka oskolarekin eginda egon zitekeena.\nCharles Goodyear eta Thomas Hancock zientzialariek kautxu bulkanizatua asmatu zuten. Kautxu gordinari azido sulfurikoa tenperatu oso altuetan gehituta materiale gogor eta malgua lortu zuten. Ikerketekin jarraitu eta denbora gutxira gomazko lehen kondoia asmatu zuten.\nLatex likidoa asmatu eta kautxoa erabiltzeari utzi zitzaion. Gaur egun latexa da kondoiak egiteko gehien erabiltzen den materiala.\nEmakumeen kondoia asmatu zuten. Baginan jartzeko zorroa da, eta gizonak erekzioa mantendu edo ez kondoia bere tokian mantentzen da. Bi uztai ditu; lehena bagina barruan sartu eta bigarrena kanpoan utzi behar da.\n1. Kondoiak maitasuna egitetik aparte, gerra egiteko ere erabiltzen dira, adibidez,\n2. Droga herrialde batetik bestera garraiatzeko modurik ohikoenetakoa da\nkondoietan gordeta eramatea.\n3. Munduan, urtero, 10.000.000.000 kondoi erabiltzen dira.\n4. Danieraz honela esaten da ‘kondoia’: svangerskabsforebyggendemiddel\n5. Kondoia ez erabiltzeko aitzakia bakarra egon daiteke: latexari alergia izatea.\n6. Latexezko kondoiez gain, gaur egun poliuretanozko eta poliisoprenozko kondoiak ere egiten dira.\n7. Bi kondoi batera erabiltzea ez da inondik inora eraginkorragoa; are gehiago, bien arteko marruskadurak kondoiak apurtzea eragin dezake.\n8. 2014ko Sochiko Olinpiar Jokoetan 100.000 kondoi banatu zituzten kirolarien artean, 35 pertsona bakoitzeko.


Grebarako eskubidea ezbaian ikusten dute - - Tolosaldeko ataria\nGrebarako eskubidea ezbaian ikusten dute\nAitor Manterola 2020-10-07 11:32\nLanuzteak iragarri dituzten Baikoko pilotariek enpresari eta Enpresen Ligari adierazi diete ez dutela onartuko «greba eskubidea urratzea».\nBaiko enpresako pilotarien gehiengoak eta ELA sindikatuak uste dute grebarako eskubidea urratzeko saialdiak egiten ari direla enpresa eta Pilota Enpresen Liga. Etzitik astelehena bitarte dira egitekoak aurreneko lau lanuzteak, eta atzo agiri bidez jakinarazi zuten azken orduetan Baiko eta Enpresen Liga hartzen ari diren erabaki batzuen inguruko kezka eta haserrea. «Argi utzi nahi dugu ez dugula onartuko grebarako daukagun oinarrizko eskubidea urratzen duen jarrera bakar bat ere», esaten dute agirian. Eskualdeko Iñaki Artola alegiarra, Beñat Urretabizkaia Ikaztegietarra, Jon Ander Peña tolosarra eta Jon Erasun zizurkildarra daude deialdiarekin bat egiten dutenen artean.\nBaikok iragarrita dauka larunbatean Gernikako jaialdian Aspe enpresako pilotariekin osatuko dituela partidak, bi enpresetako pilotariak nahasian jarriz. Grebara deitu duten pilotariek beste adibide bat ere eman dute: «Ligak asmoa omen dauka larunbatean Agirreri eta Albisuri Binakako Txapelketako finalerdia galdutzat emateko, pilotariek greba eskubidea gauzatzen badute». Baikori beste hau ere leporatu diote: «Pilotari berrien debutak eta kontratuak dataz aurreratu ditu grebalariak ordezkatzeko». Enpresaren eta Ligaren jarrera horiek «guztiz legez kanpokoak» direla diote. Konponbide bakarra ikusten dute: «Gatazka asteburu hau baino lehen konponduko ez balitz, legezko irtenbidea eta ontzat ematen dugun bakarra da partida horiek bertan behera uztea».\nOndorengoa esan dute asteburu honetako egoerei aurre egiteko Enpresen Ligak darabilen aukera bati buruz: «Ezin da erabili aztertzen ari den araudia. Izan ere, pilotariak faltako balira, araudi horretan datorren estaldura-sistema ezin zaio ezarri greba eskubidea gauzatzeagatik jokatuko ez duen pilotariari». Oinarrizko eskubide baten urraketaz mintzo dira: «Ez dago araudirik, erabaki administratiborik edo liga profesionalik oinarrizko eskubide hori urratzeko ahalmena duenik». Urraketa horri bide emango dioten jarduerak ikusten badituzte, Lan Ikuskaritzara joko dutela diote, baita Fiskaltzaren aurrera ere greba eskubidea urratzen duten enpresen edo sozietate-talde guztien aurka: «Ez ditugu onartuko langile taldearen elkartasuna eta ahalegina gutxitzeko helburua duten jarduerak, eta adi egongo gara greba eskubidea errespetatzen dela ziurtatzeko».


Lehen Mailako aurkari bakarra, Realarentzat | Kirola | Berria\nLehen Mailako aurkari bakarra, Realarentzat\nKopako final-hamaseirenetan Espanyol hartuko dute Anoetan txuri-urdinek. Athleticek Bigarren Mailako Elx izanen du kontrario, eta Eibarrek eta Osasunak, Bigarren B-ko Badajoz eta Recreativo\nALBERTO ESTÉVEZ / EFE Tamaina handiagoan ikusi\nEspainiako Kopako final-hamaseirenen zozketa egin zuten atzo, Madrilen. Lau euskal taldek jarraitzen dute txapelketan, Lehen Mailakoak guztiak —Alaves ez bertze denak—. Maila txikiagoko taldeak kanporatu dituzte orain arte, baina final-hamaseirenetan haietako batek kategoria bereko aurkari bat izanen du: Realak Espanyol hartuko du Anoetan. Bertze hirurak maila apalagokoen aurka ariko dira berriz ere: Athletic, Bigarren Mailako Elxen aurka, eta Osasuna eta Eibar, Bigarren B-ko taldeen kontra —Huelvako Recreativo eta Badajoz, hurrenez hurren—. Hilaren 21 eta 23 artean jokatuko dute kanporaketa, aitzinekoak bezala, partida bakarrera.\nAtzoko zozketaren berezitasuna zen Espainiako Superkopa jokatu duten lau taldeen sarrera. Lehiaketan jarraitzen duten Bigarren B Mailako zortzi taldeen artean zozkatu zituzten lau horiek, eta Lehen Mailako gainerako hamalauak hasierako sortan atera ez ziren Bigarren B-ko bertze lau taldeen eta Bigarren Mailako seien artean banatu zituzten. Lehen Mailako lau gelditu ziren bikotekiderik gabe; horien artean zen Reala, eta haren bolatxoa Espanyolena baino lehen atera zenez, Donostian ariko dira, hilaren 22an, asteazkenarekin.\nTxuri-urdinen aurkaria krisi handi batean dago denboraldi honetan. Ligan azken postuan dago, eta bi entrenatzaile bidali ditu. Eguberrietan Abelardo Fernandez Alaveseko prestatzaile ohia fitxatu zuen. Bi partida zuzendu ditu oraingoz, eta emaitza onak lortu ditu: ligan, 2-2 Bartzelonaren aurka, etxean; Kopan, berriz, Bigarren B Mailako San Sebastian de los Reyes kanporatu zuen joan den asteburuan (0-2). Realak liga honetan 1-3 irabazi zion Espanyoli, bortzgarren jardunaldian. Bi taldeak azkenekoz 1976-1977ko denboraldian aritu ziren elkarren aurka Kopan, final-zortzirenetan. Espanyolek Reala kanporatu zuen.\nAthletic, berriz, lehen kanporaketako zelaira itzuliko da hilaren 22an, Hirugarren Mailako Intercityk Elxen estadioan jokatzea erabaki baitzuen bizkaitarren aurkako partida hura. Elx zazpigarren dago Bigarren Mailako sailkapenean, eta Kopako aitzineko kanporaketan Bigarren B Mailako Yeclano kaleratu zuen (1-2). Lehen Mailan 21 denboraldi jokatutakoa da, azkenekoz 2014-2015ean —ordainketa arazoengatik jaitsarazi zuten, eta horri esker eutsi zion mailari Eibarrek—. Lorpen historiko handiena 1969ko Kopako finala du; hain zuzen, Athletic izan zuen kontrario, eta zuri-gorriek irabazi zuten (1-0).\nOsasuna izanen da jokatuko duen lehen euskal taldea, hilaren 21ean, Huelvan (Espainia). Nafarrek Kopako finalerdiak galdu zituzten Recreativoren aurka 2003an, bi taldeak Lehen Mailan zeudela —espainiarrek Mallorcaren aurka galdu zuten finala—. Recreativok 2008-2009ko sasoian jokatu zuen azkenekoz Lehen Mailan. Joan den astean Bigarren Mailako Fuenlabrada kanporatu zuen, penaltietan.\nEibar izanen da jokatuko duen azkena, hilaren 23an, Badajozen zelaian. Hamabi denboralditan jarraian izan zuen aurkari Bigarren Mailan —1991-1992tik 2002-2003ra arte—. Badajoz hura 2012an desagertu zen, arazo ekonomikoengatik, eta kluba birsortu egin zuten. Bigarren B Mailan ari da orain, eta Bigarren Mailako Las Palmas bidali zuen Kopako azken kanporaketan (2-1).


1. Zer da arkitente?\nInterneteko webgunea da, arkitektura haurrei hurbiltzeko asmoa duena.\nJarduera-progama da, arkitektura langai hartuta, haurrak beren ingurune hurbilaz ikasi, ikertu eta hari buruzko edukiak garatzeko aukera emango diena.\nEztabaidagunea da, auzoetako arkitekturari eta hirigintzari buruz aritzeko xedea duena.\nBidea da, beste auzo, geografia eta arkitektura batzuk ezagutzeko.\nSare zabala da, hainbat tokitako umeei aukera emango diena hiriari eta arkitekturari buruzko lanak partekatzeko.\nIrakasle, hezitaile eta gurasoei zuzendutako sarea da, arkitektura irakasteko erabilitako metodologia eta esperientziak elkarri erakusteko helburua duena.\nTresna erabilgarria da, haurrak eta arkitektoak harremanetan jartzeko balio duena.\nProiektu irekia da, hiri-heziketa lantzeko sortua eta hiritar guztiei zabaldua.\n2. Arkitektura herritarrengana hurbildu\nGaur egun, arkitekto-elkarteek, baita Arkitektoen Elkargo Ofizialak berak ere, onartzen dute hirigintza eta arkitektura gizarteari bizkar emanda lantzen direla; hau da, sarritan eraikinak eta lurraldea herritarrak kontuan hartu gabe planifikatzen eta eraikitzen direla. Gutxi batzuek baino ez dituzte ulertzen beren bizitokien hirigintza-ezaugarriak, eta oro har, hiritarrak ez dira hiriak ematen dituen erabilera-aukerez baliatzen. Horrela, hiriaren antolakuntza arrotza izan ohi zaigu eta publikoa denaren aurrean ez dugu interesik sentitzen. Zaila da ulertzen ez dugun hiri batean bizitzea eta gozatzea. Hiritarrek ingurunearekin bat egiten dutenean eta haren partaide sentitzen direnean, hobeto zaindu ohi dute. Hau da, jarrera gizabidezkoagoa eduki ohi dute bere hiria osatzen duten espazio publikoekiko, baita bertako osagaiekiko ere.\n3. Arkitektura umeengana hurbildu\nArkitektura eta hiria hobeto ulertzeko, hiriaren funtsezko izaera publikoaren barneratze-lana haurtzarotik hastea proposatzen dugu, orduan sortzen baitira norberaren lehenengo ezagutzak eta oroimenak. Kontzientzia kolektibo berritu hori garatzeko, ezaguera eta izaera garatzen hasten den garaian abiatzea proposatzen dugu. Haurrak inguru hurbilena duten auzoa ezagutzea jarduera hezigarritzat hartzen dugu. Horretarako, hirigintza-ezaugarrien, -arazoen eta -egoera ezberdinen analisitik abiatu beharra dago. Arkitektura eta hirigintza hainbat ezagutzen irakasbide izan daitezke. Izan ere, Eskola curriculuma zeharretara eta jakintza-alor artekoaren arabera lantzeko tresna izateaz gain, ikasleek barneratu beharreko hainbat balore, eduki eta prozeduren diziplinarteko-iturburua ere bada.\nHirietan biltzen da biztanleria gehiena, eta bertan ematen dira ingurumen-inpaktu gehienak. Hiriak gure inguruaren partaide dira, beraz, ingurumena dira. Ba al dakigu zein ingurunetan bizi garen? Nola jabetzen gara gure inguruneaz? Zer eragin dauka ingurunean gure hirietako bizimoduak? Noraino heltzen da hiriaren eragina? Zer da ingurumena? Eta hiri-ingurumena? Haurrak, jarduera eta dinamika parte-hartzaileen bitartez, ingurumenaren eta hiriaren eraginari buruz arituko dira.\n5. Belaunaldien arteko eta kulturen arteko integrazioa\nArkitente kultura arkitektonikoa herritarren artean zabaltzeko eta sustatzeko webgunea da. 2.0 webguneak arkitekturaren berri eman nahi du, eta bere helburua da jendeak arkitektura-eta hiri-identitatearen ezagutzarekiko duen jarrera aktiboagoa izan dadin sustatzea. IKTak erabiliz ondare etnografikoaren ezagutza zabaltzeko tresna da Arkitente. Ondare hori erabili, gozatu eta zaindu dadin bultzatzeko, hain zuzen ere. Belaunaldien eta kulturen arteko integrazioa du helburu, haur, gazte zein nagusi, profesional eta, oro har, Bizkaiko arkitektura-eta hiri-ondarearen zaleen arteko partaidetzaren bitartez. Sarea da, egungo komunikazio tresna berriei esker gazteenen artean arkitektura zabal dadin eratua.\n6. Norentzat da proiektua?\nArkitente 8 -11 urteko haurrei zuzenduta dago, batez ere Lehen Hezkuntzako 3. zikloko eta Bigarren Hezkuntzako 1. zikloko ikasle eta irakasleentzat sortua da, hala ere, beste hezkuntza maila eta heziketa esparru batzuetarako moldatu daiteke ikerketa-eta aurkezpen-lanen malgutasunari esker.\nArkitente tresna malgua da eta hiria ezagutzeko beste jarduera batzuen osagarri izan daiteke:\nKode libreko arkitektura gida-liburu gisa.\nAuzoetako arkitekturaren datu-bilketa egiteko eta azterketa-jarduera parte-hartzaileak lantzeko tresna modura.\nIkasgeletan Ingurunearen Ezaguera lantzeko lanabes gisa.\nHirigintza Antolamenduko Plan Orokorretan hiritarren partaidetza prozesuetan erabiltzeko tresna modura.\n7. Diziplina anitzeko heziketa\nHonako hauek dira zeharka lantzen diren gaietako batzuk:\nArtea: estetika, diseinua, adierazkortasuna, sormen-prozesua...\nGizarte-zientziak: historia, ingurunearen eta hiriaren ezaguera espazio hezigarritzat, kultura-eta erlijio-adierazpenak…\nArlo zientifikoak: matematika, fisika, materialen ezaugarriak, geometria, proportzioak, eraikitze-prozedurak…\nGeografia: ezaugarri baldintzatzaileak, klima, orografia…\nIngurumena: herri-arkitektura, behin-behineko eraikinak, espazio iraunkorren eraikuntza eta garapena, ekologia, hiri-ekosistema, materialen berrerabilpena, espazio hutsak…\nPertsonen eta giza taldeen arteko harremanak: iritzi-kritikoa eta elkarlana.\n8. Helburu orokorrak\nArkitektura alorrean sakontzea. Horretarako, Arkitekturaren ezaugarriak eta honek gure bizimoduan eta, banakakoengan eta talde-nortasunean duen eragina aztertzea.\nHiriak eskaintzen dituen heziketa-aukerak zabaltzea, inguruaren eraldaketan parte-hartzaile izango diren herritarrak eta hiritarrak hezteko.\nTokian tokiko arkitekturaren bitartez testuinguru hurbila ezagutaraztea.\nIkastetxe eta auzo ezberdinetako ikasleen arteko harremana bultzatzea, beste errealitate batzuk ezagutzeko.\nHiriaren diseinuaz eta eraikuntzaz arduratzen direnen eta ikastetxeen arteko elkarlana bultzatzea, ikasgeletan hiri-hezkuntza lantzeko.\nElkarlanaren bitartez heziketa-edukiak sortzea, ikastetxeen artean banatu eta partekatzeko.\nTresna digitalen erabilera sustatzea, arkitekturaren eta hiriaren egitura ezagutzeko.\nIkasleari bizi den inguruarekiko ezagutza eta gogoetak garatzen laguntzea.\nHiritarrak eta haurrak batzea, elkarlanean sortutako jakintza partekatzeko. Juan Freirek dio: “2.0 webgunea hiritarren arteko harremana eta lotura estutzeaz gain, elkarlanean oinarritutako hiri-plangintza bultzatzen ari da”.\n9. Heziketa helburuak\nHiria tresnatzat hartzea, historia, gizarte-zientziak eta ingurumena ulertzeko.\nIkasleei testuinguru historikoak azaltzea, garai bakoitzaren arkitekturaren bidez.\nIngurune naturalaren eta eraikitakoaren arteko harremana adieraztea.\nEraikinen itxura eta diseinua baldintzatzen dituzten kontuak ezagutzea: klima, inguru sozial eta kulturala, bizimodua eta erabilera.\nEskalak bereizten ikastea. Proportzioaren kontzeptua azaltzea, hiri-eskalaren eta etxeko-eskalaren artean dagoen aldetik hasita.\nEspazio publikoa eta pribatua, barrualdea eta kanpoaldea bereizten ikastea.\nEspazioak jarduera-premietara (bizitzeko, lan egiteko, harremanak izateko eta aisialdiaz gozatzeko, besteak beste) egokitu beharraz ohartzea.\nHaurrek gizalegez joka dezaten, ingurune naturalarekiko eta sozialarekiko ardura lantzea.\nInformazioaren ikerketa eta analisi kritikoa garatzea, Interneten informazioa bilatu, ikertu eta aukeratzeko jardueren bidez.\n2.0 webgunearen bitartez ezaguera irekia sortzea, baita ikerkuntza eta talde-lana garatzea ere.\nInformazio eta Komunikazioaren Teknologiak ikasteko tresna eraginkortzat erabiltzea.\nTrebetasun artistikoak garatzea, tresna digitalak erabiliz.\nEraikitako espazioekiko eta eraikinekiko sentikortasun estetikoa garatzea.\nEspazioa diseinatzen eta ingurua eraldatzen ikastea.\nAutoikaskuntza eta ikaskuntza horizontalari bide ematea.\nHainbat euskarri erabiltzen ikastea (testua, argazkia, bideoa, mapa…), sormena garatzeko eta edukiak webgune sozialaren bidez zabaltzeko.\n10. Irakasle, hezitzaile eta gurasoeei zuzendutako orientabideak\nProiektu honen helburuak haurreei argi azaldu behara dago. Horiez gain, ikerketa-aukerak eta ikasleak lanaren emaitza arkitente webgunean aurkezteko eta partekatzeko izango dituen tresnak azaldu beharko dira. Irakaslearen eta hezitzailearen papera funtsezkoa da ikasprozesu horretan laguntzeko.\nPrestatu diren fitxetan azaltzen da jarduera bakoitza lantzeko behar den saio kopurua eta saio bakoitzaren iraupena.\n11. Programaren erabilera\nPrograma honetan proposatutako jarduerak Natura-zientziak, Gizartezientzia, Geografia eta Historia, Teknologia eta Plastika irakasgaietan gauzatu daitezke.


Gernikako Astra 10 urte! » Ibon Cabo\nGernikako Astra 10 urte!\nPublicado por iboncabo a las 11:48:48 en Eusko Alkartasuna, ciudadania, derecho a decidir, internacionalismo\nOkupazioa benetako eredua “noizbenka” hiri-antolamendu zerbitzu publikoen aldeko apustu garbia egitea izan daiteke. Esate baterako, Astra Gernikan sortu zen 2005ean, Gernikako hainbat gaztek okupatu zuten kultura desberdina egiteko leku bat sortzeko asmoz. Bere garaian, Astra 1916an eraiki zen Ricardo de Bastida arkitektoari esker. Garai hartan, Gernikan zehar estabaida sakona sortu zen (bere garaian) kanpoko armazko lantegi bat ekartzeagatik. 1998an enpresak kiebra jo eta beharginen, jabeen eta instituzioen aretko liskarren artean lantegiak ateak itxi zituen. Handik aurrera borroka itzelaren bidez, Astra kultura librearen aldeko leku zoragarri bihurtu zen.\nBaina zer dakarkigu okupazioak gure bizimodura? Lehen eta behin, esan behar dugu okupazioa berez beti herri sortutako ekimen bat dela. Askotan ere, okupazioarekin zerbitzu publikoaren aldeko apustu garbia etortzen da. Gehienetan, lotura nabarmena dauka kulturarekin eta gazteek aisialdirako auto-kudeaketa dator. Hau ere oso garrantzitsua da. Gainera, krisian sartuta gaudenez benetako izugarrizko irtenbidea da instituzioetan daudenek gutxiago gasta dezaten.\nHala eta guztiz ere, okupazioaren ereduak ondorio txarrak ere ekar ditzake. Adibidez, jabetza pribatuaren kontra liskarra sortzen da okupazioari esker. Askotan ere eskandalu publikoa ekar dezake. Gainera autokudeaketeen mugak erakusten dira kasu batzuetan.\nBaina, zenbat aukera ematen dizkigute instituzioek kultura librea bultzatzeko? Gazteek askatasun osoz antolatzen dute bere aisialdia edo guztiz bideratuta dago? Okupazioak bakarrik irekitzen du bidea edo erantzuten dio gure askatasun nahiari?\nGizartean zehar eztabaida piztuta badago ere, bereziki ezkerrean dauden alderdien artean, benetako erantzuna herritik sortu behar da. Ondo datorkigu tabernarako estabaida bihurtzea baina egia esan, herri bakoitzak aukeratu behar du bere bidea. Okupazioa berez, eredu ona izan daiteke herrian zehar eskaerarik badago. Kasu horretan jabetzea pribatuaren aldeko liskarra aitzakia baino ezin da izan.\nHorregatik, okupazioa posible izateko jendearen esku utzi behar dugu erabakia. Sistemaren kontra borrokatzeko ere aukera ezinhobea da. Zalantza asko badituzu, joan zaitez Gernikara Astra ikustera. Seguru aski, aldatuko duzula zure iritziz goitik behera. Borroka garaia dator eta askotan ausartak izan beharko gara gure erabakiekin. Aurrera zuek eta zutarrak!